CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
125. oldal

HÚSVÉTI TOJÁSOK

> Tükörarcon boldogság nevetett.
> Fű közé bújtak tojásgyerekek.

> Harangszó-hintán fény lendült tova.
> Olyan fehér felhő nem lesz soha,

> s oly zöld a zöld, s oly izgatott idő:
> tágult szemmel ajándék-kereső.

> Játékbárányka bámult, bégetett
> mikor ráleltek ujjongó kezek.

> Mackó mosolygott. Tréfás könyv szaladt
> elénk képpel. Kíváncsi pillanat

> kukkantott velünk új bokorba be:
> van-e ajándék, nyúl-hozta mese?

> S a tojások! Díszes szoknyájú dal
> perdült velük: húsvéti diadal...

> Ó, volt-öröm! Az még ma is ragyog,
> míg múltam szélén ülök, hallgatok

> vagy írom tovább a nyúl-hozta kék,
> piros, zöld, sárga, égtáncú mesét,

> s a táj, az ünnep álomtelt-csodás,
> színeiben tavasz, feltámadás,

> s este kigyúl fent gyermekkor-haza
> talányosan tündöklő csillaga.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ