CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
135. oldal

JÓZSEF ATTILA

> Most szobor vagy. Nagy, hivalkodó kertnek
> egyik sarkában. S mivel nem szeretnek

> a kert gazdái, az ottléted titka:
> jobb, ha b e l ü l van egy József Attila!

> Kint ugyanis, hol újra volt-világod,
> szavaid tán élesztenének lángot

> kinél a villanyt - mint Nálad - a Tőke
> kikapcsolta bizonytalan időre...

> Verseiddel, persze, nem sokra mennek
> az újurak. Kicsit betlehemeznek,

> s nézegetik: a nép jámboran, szépen
> épül háromkirályos versmeséden?

> Balázsod is - bár szakadt a kabátja -
> nem rossz fiú, mert kész a csicsizásra,

> s álomkézből a derék istenadta
> távolságát üveggolyóban kapja.

> /Mi is így kapjuk, már tíz éve éppen:
> el-elguruló sokszinű beszédben./

> Munka? Szabadság? Tisztesség? No, kérem,
> Tőled ezt is kiadják - díszkötésben.

> Az újurak ilyet bátran tehetnek,
> mert nincs-miből a könyved nem veszik meg.

> Egyrészt. Másrészt meg erős most a Tőke,
> ilyet is megengedhet kisidőre,

> hisz más időben voltál Te favágó, -
> akkor érezte: néki baltád ártó.

> Ám most, szoborként, díszpolgárrá tesz meg...
> /Ha feltámadsz, vállalj inkább keresztet!/

> Ó, ha most élnél sokra mint vihetnéd?!
> Reklámügynökként, s pláne ha szerencséd

> szorosan fogna, s újra bankba tenne,
> - az most Neked nagybankókat teremne!

> Ám költőként?! Tiszta szívvel tanácslom:
> fel ne támadj! Maradj a másvilágon!

> Szobor-polgárként /ezt bárki belátja!/
> nem nézhetsz már tűnődőn a Dunára.

> Nos, a felszínen most is csak fecsegnek..
> / s hallgatnak arról mit zsebmélyre tettek!/

> Dunán dinnyehéj most nem úszik éppen,
> s vize piszkos /mint sorsunk tolvajkézben!/

> Viszont: végül nem lettünk német gyarmat,
> amitől féltél! Bár, ha tovább vallatsz,

> csak ki kell böknöm félénken vagy bátran,
> hogy német nem, úgy árva-egymagában,

> de pipás angol és szópezsgős francia,
> kelőnapország ravasz rókafia,

> az öntelt német, s még más, ki tudja hány
> tőkefi ül most a magyarok nyakán!

> Ha feltámadnál, még az is meglehet,
> hogy maga Uncle Sam fogna kezet Veled,

> s mosolyogna: "All right, poet, szamár!
> For me - profit and for you - sok proletár..."

> /1999/

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ