CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
8. oldal

VIRÁGOK MESÉJE

> Ha virág mesél: szállnak színek, szárnyak, -
> színes szárnyakon száll igaz varázslat.

> Ha virág mesél: szétnyílik a tenger,
> s lelkünkbe néz be tűnődő szemekkel.

> Ha virág mesél: fák lehajló ága
> tesz gyümölcsöt áttetsző üvegtálba.

> Ha virág mesél: aranyfürtű gyermek
> villant tükörből bűvös szőlőskertet,

> s fülel levelek kékbejátszó árnya
> a mese szélbe induló szavára.

> Ha virág mesél: szirmok tánca lobban,
> s e forgatagban minden évszak ott van:

> habzó tavasz, nyár bíztatás, s az ősznek
> hervadásán is virágok időznek.

> Ha virág mesél: e mesében együtt
> volt-útjaink, s egymás kezét keressük.

> Hazug jelenből ha van kiút, erre
> nem taníthat más, mint mesék szerelme.

> Piros fényszirmú csillagom, te drága,
> sebzett alkonyom egyetlen virága!

> E hazug földön meghalok, de értem
> ne sírj! Piros virágvarázsod értem.

> Te csak vezesd, ki él még, tiszta égig:
> piros mesék gyönyörűszép szívéig!

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ