CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
7. oldal

HÍMES TOJÁS

> Hímes tojás, a szürkén átderengő
> fény, már lassan pirosba készülő,
> fűszál-hálóból mosolygó ajándék, -
> hol vagy te múlt, elrejtőzött idő?

> Hol vagytok ti, reggeli madárhangok,
> melyeken égő ezüst csend ragyog?
> Szélvitte csillag? Csodálkozó égbolt?
> Világom végén ülök, hallgatok.

> Hímes tojás, volt-öröm, vesztes ének, -
> együtt vagytok nagy álomkék szemen:
> öröm bánattal végleg kéz a kézben,
> s a tőr szívemben, - az is gyermekem.

> Feltámadás? Feltámadhat az ember?
> Feltámadáshoz a hit túl kevés.
> Az ember nem más: áldozati bárány, -
> s a késnek közönyös a bégetés.

> Hímes tojás, mi haggyunk hitet, vágyat,
> s nézzük csupán, amíg a zöld szalad,
> hogy lángarany tükörben mint ígérget
> öröklétet hízelgő pillanat!

> Mi emlékezzünk a kedves kezekre,
> melyek dajkáltak, díszt adtak reád,
> Hímes Tojás, - múló, törékeny Szépség!
> ...de Szépség nélkül mit ér a világ?!

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ