CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
108. oldal

MIKOR AZ ANYAG...

> Mikor az Anyag önmagára nézett:
> az volt a hihetetlen Ősigézet,
> varázs, mindmáig fájó, érthetetlen,
> mely titokként gyúl ki földi szemekben,
> s visszfénye pásztáz életen-halálon,
> mint lenyűgöző, félelmetes álom!

> Semmit sem Alkotunk, ha ezt nem újra!
> Tapogat a "tudom!" rút sátánujja,
> s hangoskodnak a látszatember-bábok,
> a fegyverük legyőzte a világot,
> anyagra ömlik rá az Anyag vére,
> s törpe létté lesz minden messzesége.

> A "nem tudom" más úthoz elvezetne,
> ha megértenénk mi is az a Messze:
> az nem eljött évezred ujjongása,
> melyben csak Szégyen perdülhetne táncra,
> mert annyi gyilkost hirdet gőggel szentnek
> /másokat meg ördögként emlegetnek/,
> s oly tetteket emel fel hősi pajzsra,
> hogy könnyű látni - sok az ördög majma,
> sőt nem az út, mit ember eddig megtett
> /s amely miatt inkább csak restellkedhet!/.
> Szelíd értés az - végtelenbe menni
> csak úgy lehet: egymás kezét keresni,
> őszinte szót, nem zsebek érdek-elvét,
> nem tolvajlás, bűn fekélyes szerelmét.
> Tudni: NEM TUDJUK. Az vezetne Messze,
> szíveket felemelő végtelenbe!
> Kenyértörés helyett kenyeret törne
> éhezőknek, s tanítana örömre.
> "Külön" helyett többször mondaná: "Együtt
> az Embert új Édenkerthez vezetjük!"
> Szavak mellé igaz tetteket adna,
> s vinne Éghez közeli nagy magasba.

> Bolond vagyok - tudom, ezt gondoljátok.
> Nem bennetek gyűlöllek - "józanságtok".
> Sem képzelt rémek misztikus homálya,
> sem tőrös kéz nem ok e józanságra,
> félelem sem és gyávaság sem, - semmi.
> Alkotás sem, mit gőg annak nevezni:
> oly Anyagot máig sem hozott létre,
> mely szemét nyitná, s önmagára nézne.
> Lehet, nem is fog. Ám igazi Szépség
> Messzeség felé viszi messzeségét,
> benne jóságot ölel át a béke,
> s a homlokán más jövő csillagéke,
> nem a jelené /az a Jelen messze,
> most még az Embert feszítik keresztre!/

> Bennem, tudom, lejáróban az óra:
> árnyékot vet szívemre mutatója.
> Anyag néz rám, - lehet, hogy ez a lélek -,
> de én nem rá: a Messzeségre nézek.
> E Földön érte gyűlöltem, szerettem,
> szívben csillagot érte rejtegettem.
> Érte hurcoltak meg, s dobálnak rossz szót
> mai jelenben rám hitvány poroszlók.
> Ő sír fel bennem, ha e jelent látja,
> s reményem: Ő lesz a Jövő Királya,
> az Út is Ő lesz, s ha felfénylik Fénye -
> parancsszó nélkül hull mindenki térdre.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ