CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
149. oldal

AJTÓK
(Dr. Györgypál Katalinnak)

> Egyik mögül macska kinéz.
> Kék tavaszpárnán heverész.
> Simogatja fényselymű nap.
> Lobban aranyszál-pillanat.

> A másik mögül csengettyű
> hangját hozza szálló betű.
> Szépség-hitét míg hallgatod,
> mosolyognak az angyalok.

> Új ajtó nyílik: szakadék.
> Érdekel, s rettent mély vidék,
> sötétlő lélekvégi táj:
> miért is fáj az, ami fáj?

> Ajtósor. Sorsok. Gyökerek.
> Baj, bánat lentről fölremeg.
> Ám tudni arról ki akar:
> gyömölcsgyönyör fent mit takar?!

> Komorak már az angyalok.
> Szépség-hitemről hallgatok.
> Megáld, s együtt hallgat velem
> a Nincsben Csillagistenem.

> Tudom: Szó csak az Ő szava,
> s Csillaga nélkül nincs Haza.
> Nélküle minden haldokol,
> minden ajtó mögött: Pokol.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ