CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
74. oldal

AMIT TUDUNK...

Amit tudunk - csak egy fénypillanat,
amit nem - örök, időtlen-szabad.

Amit tudunk - kis hangyabolyt teremt,
de amit nem - hegyláncot, végtelent.

Amit tudunk - ringó vízcsepp csupán,
amit nem - határtalan óceán.

Ha beismernénk amit nem tudunk:
égre szállhatna tiszta csillagunk,

hagyhatnánk értelmetlen tetteket,
s szívünkhöz érne piros szívmeleg,

az Értelemnek felelne a szó,
s elnémulna önérdekű csaló,

sok zászló hullna a semmibe át,
de zászló hozna sok népnek - hazát,

egy lenne újra feldúlt-csendű ég,
emberibb szívű az emberiség.

Tudom: ily vágy ma nevetnivaló,
s nevet is rajta gőg, gyilkos való,

palotás tolvaj, kastélyos kisúr,
a törtető, ki mást jogból kitúr,

hiéna-hit, mely oly szépen papol,
de szőre, bőre szennyes valahol,

vad állkapocs, mely ártatlanba tép,
s később fennkölten mond ordas mesét.

Ha beismernénk amit nem tudunk:
közelebb jönne hozzánk önmagunk,

fent meg-meglátnánk Éden csillagát,
s lent kezét nyújtó, segítő Hazát.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ