CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
18. oldal

HETEDHÉTHATÁR
(L. Csépányi Katalinnak)

> Jó újságnév. Az embert vinné kedve
> hétedhéthatár-túli végtelenbe:
> ott is sétálnak napfényarcú házak,
> s kiált kakas harangszavas-vasárnap?

> Gyermek- és ifjúkorban - visszalátom -
> sokszor túl voltam hetedhéthatáron.
> Fel-felszállt kertek madárhang-beszéde,
> álmos ezüst hullt érő szilvakékre,

> s kukoricás jött zöld játékú tűzzel,
> mely bánatot hoz vagy bánatot űz el,
> majd búzamező, - ömlő aranyában,
> ha szél fúj, itt-ott felpirosló tánc van.

> Kóboroltam. Szemem a gyíkot leste,
> majd hegyeket vettem a tenyerembe.
> Magányomhoz a táj szólt, míg a nyárra
> lobbant szépséges virágos ruhája.

> Két falu között az alkony, ha csendnek
> világított, csöpp kis bogárszerelmek
> hitték magukat hihetetlen nagynak,
> létet áldoztak szikrás pillanatnak,

> s gyönyörű volt az ég, ha, már sötétben,
> fent megjelent rejtelmes csillagnépem.
> Nem érezted még: intő jelet mint ad,
> hogy mindenkié mindenegyes csillag?

> Hetedhéthatár... messzesége láttat
> mennyei ékszert, s poklot, ahol bánat,
> bízó forrást, mely úgy törne előre! -
> de nem engedi kőkegyetlen őre,
> Kezet, mely ad, nem elvesz, és valóság
> segítsége, nem álszent látszatjóság,
> magányt, amelyben nappalok és esték
> hiába-útján ballagó öregség,
> visszahullt táltost szárnytörő időben,
> s új táltos-vágyat éppen születőben,

> s Csillagot is, melynek remeg reménye:
> csodája átgyúl szívkereső fénybe,
> s szívekre talál emberségre vágyón,
> itt is, s ott is, - túl Hetedhéthatáron...

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ