CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
24. oldal

EGYETLEN ORSZÁG
(Kaskötő Istvánnak)

> Egyetlen ország van, az is a Nincsben,
> ahol ölelik, üdvözlik a látót,
> s álomég-ablakokban végtelenség:
> ragyogó lelkű csillagmiriádok.

> Egyetlen ország van, ahol az ember
> ember lehet: mosolya, könnye drága,
> s ítélete nem önérdek-ítélet.
> Ha szól: Ő szól - az Igazság Királya.

> Egyetlen ország van, ahol a tények
> mind kéz a kézben, egymás mellett szépen,
> s mindenki úr: tudó s kétkedő isten,
> s a végső mérleg nem csal a kezében.

> Egyetlen Ország! Hinnem balgaság volt,
> hogy lét, való ilyet lelkemnek adhat,
> mégis: vezess utam, pusztító törvény,
> fennsíkján gőgös szépség-pillanatnak!

> Egyetlen Ország, Te ébrenlét-álom,
> Éden a Nincsben, mely szívemnek drága,
> Te ölelj át, Te, nyugodt nyugtalanság,
> látók, próféták délibáb-hazája!

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ