CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
150. oldal

KOSFEJEK

> nézd, amott a nyárfasor
> átsétál kék tükrökön
> eddig jutott el a szán
> március és április
> két szeles kos összefut
> összekoccan összefut
> összekoccan összefut
> mag feszül zöld pillanat
> tükröt gyújtón felragyog
> március és április
> két szeles kos messzefut
> két szeles kos esztelen
> kék tükörrét szélbe tart
> pávák farka mit takar?
> szivárványszín fordulat
> zöld határban nagy hegyek
> morgolódnak békülőn
> pávafarok szétterül
> patak elvisz csöpp halat
> mókus-percünk fákra fut
> nagy tükörrét szélbe tart
> zúg a szél és száll a zöld
> két szeles kos merre jár?
> két szeles kos összefut
> koccannak a kosfejek
> március és április
> buggyos török bugyogók
> duzzadók és duzzogók
> forrás pezsget fényhabot
> feltörnek az énekek
> csillog arany csigacsáp
> törülköznek ablakok
> március szól: szólj velem!
> április szól: nagy bolond!
> törülköznek ablakok
> kék a táj és jár a szél
> Nagy Királynőm! kék a táj
> lüktet arany koronád
> száll a felhő messze, el
> gyöngy réteken átlobog
> tenyeremben csigaház
> kanyargása végtelen
> csigaházam átadom
> kardom ívén fénypatak
> koccannak a kosfejek
> konokságuk szívig ér
> Nagy Királynőm! hallod-e?
> feltörnek az énekek
> mozdul ég, víz, szél, idő
> kék világod szélbe tart
> bár szólhatnék szabadon!
> ó, bár jönne olyan ég:
> múlt és jelen összefut
> nemcsak látszat-új tavasz
> futna minden, ami rút
> életünkből messze, el
> szállna piros látomás
> erdők zászlós éneke
> fent meg felhő-nevetés
> koccanódó kosfejek
> csendet csengő pénz, ezüst
> csendet csengő csillagok
> Nagy Királynőm! érzed-e?
> szédítő e kék idő
> nagy tükörrét szélbe tart
> föld-idő és ég-idő
> koccanódó kosfejek
> feltörnek az énekek
> Nagy Királynőm! látod-e
> bolondul és boldogan
> amint eléd térdelek?

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ