CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
48. oldal

KATICABOGÁR
(halott Nagymamámnak)

Katicabogár. Fénylő pettye
nedves labdánkra rátapadt.
Felejted-e, kékszirmú lepke,
azt a nyarat?

Eső után bohóc bolondság.
Madárhang-kastélyban a szél.
Libbensz, lobogsz, repülsz, kilobbansz
kakastaréj.

Akkor színek külön zenéje
csak szállt és szállt. Lángot fogott.
Szivárvány gyúlt. Kihúnyt. Feléledt.
Elcsillogott.

Fatornyokon tábort ütöttünk.
A végtelen vitt, egyre vitt.
Hallom hegyek, mezők, virágok
fénysípjait.

Katicabogár. Nagy tükörkép
pezsdül, pirosba hajlik át.
A tücsök szól. Szöcskék keresnek
fűszál-hazát.

Néztél utánunk. Mosolyogtál.
Mosolytól lett bölcsebb a nyár.
Életünk is, toronyból nézve:
csodabogár.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ