CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
106. oldal

SEBEK

> Mind sebeket viszünk tovább magunkkal,
> a bánatosak is, s a boldogok,
> gőg-gazdagok, s lógó orrú szegények.
> Sebeket mutat, rejt élő, s halott.

> Sokféle seb van. Mind őrzi az emlék,
> az emlék-test, s emlék-filmen az agy.
> Már beforrott seb szívekig kiálthat,
> ha zászlót lenget lázdús pillanat.

> Sebek... Az egyik értő, megbocsátó,
> a másik meg érthetetlen talány,
> a harmadik köszön egy visszahajló
> kéznek az Élet műtőasztalán.

> Az egyik seb némán vádol, s hiába.
> Másik seb már semmit sem akar itt.
> Festett sebével mennyi hamis koldus
> ugrál Mammon piacán, kérkedik!

> Az én sebeim rejtettek: a lélek
> mélyén ringatnak sötétlő mesét.
> Ó, Jelen, álszent-gyilkos tőrdöfések!
> Ó, vér, amelyben piros messzeség!

> Az én sebeim álmodók, a lélek
> mélye érzi álmaik igazát, -
> s egyszer talán majd piros messzeségből
> rájuk tekint egy új csillagvilág.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ