CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
10. oldal

ÁLOMVÉGI TENGER

> Azt érdekes volna tudni, hogy békén
> jön-e a tenger álmainknak végén,
> vagy megdöbbenünk: ott sem érnek véget
> nekilendült hullám-fenyegetések?

> Lesz ott valami mitől titkon félünk,
> vagy víz hódol, hoz csillagsort elébünk,
> csillagsort, melynek énekel a fénye,
> s elkísér új, kinyíló messzeségbe?

> Én nem hiszek Kharónban és Folyóban,
> révész-ladikban, elsötétlő szóban,
> isten-játékban, amit embereknek
> érdektükör-hazugsága teremtett,

> én csak vágyom életre vagy halálra,
> melynek Szépségtől csillagos az álma,
> Tengerre, melynek végtelen szerelme
> ítélőn néz minden embertelenre.

> Ki erre vágyik: itt meghalt, merészen,
> halál nélkül. Megy az útvesztett szélben,
> csodálkozik bohóc-mindennapokban:
> hát az értelem és szeretet hol van?

> Ó, Képzelet! S Te, Álomvégi Tenger!
> Ha nem vagy is, csillagdús szerelemmel
> Téged köszöntlek, az a való nékem
> mi szépséget fürdet mosolygó fényben.

> Te nem isten vagy, ember földi foglya,
> akihez álszent imáit motyogja,
> de Isten vagy, s ítélsz, a szívben, itt benn:
> rosszat gyűlölő, jót szerető Isten.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ