CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
122. oldal

ERDEI SÍR

> A nyári erdő gyönyörűszép:
> el-elfutnak levél neszek
> félig játékos félelemmel,
> s felnéz fénykék emlékezet.

> Fákon az ujj mohát tapinthat.
> Kövek befednek volt-időt,
> katonasírt ledőlt kereszttel:
> kis egyszemélyes temetőt.

> Gombák elbújnak és kibújnak.
> Pókhálón szellő átszalad.
> Fonalat fűz ezüstlő tűbe,
> s múlttá villan a pillanat.

> Ó, ez a sír! Hiába mondom:
> ki benne fekszik - idegen.
> Visszaszól egy visszhang-varázslat,
> árnyat terít szét szívemen,

> és fent a felhő elsötétül,
> búcsúzó madárhang ragyog,
> a harangvirág bólint, lassan,
> s fejem lehajtom. Hallgatok.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ