CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
91. oldal

TUDÁS

Zárt dobozban élünk, s a Végtelenség
szintén magába-zártan végtelen?
Minden dobozban egy kisebb doboz van:
Egyszerűbe elrejtett Értelem?

Szerv, szövet, sejt, molekulák és bennük
csöpp dobozokra osztható atom,
s Forgás - öröknek hitt - s megfoghatatlan...
Tudást színlel álarcos alkalom,

a tudós meg, akár kíváncsi gyermek,
aki kapott játékát szétszedi,
fárad, ujjong, de végül már csalódott:
keze tengellyel, csavarral teli,

s megállt kerékkel és maga sem érti
hová is lett Forgás, Játék, - a Test,
s miért nevet szemébe az a Semmi,
mely dicsősége és végzete lett.

A Költő messzebb lát: a Fájdalomba.
Nyüzsgő Dobozban egyedül vagyunk.
Tudás mának, jövőnek nem segíthet,
ha nem értelmes Szívre hallgatunk.

Hol ez a Szív? Egyszer még megszülethet?
Hinnénk: igen, de kétkedő szavak
arcát villantja ránk a földtekéről
majd minden percben minden pillanat,

s marad: Kereszt, görnyedt hát, s kínba néző
szem, mely úgysem láthatna csillagot
vértől-könnytől, ha volna is az Égen
olyan Csillag, mely Megváltást ragyog.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ