CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
62. oldal

CSAK EZ A TÁJ...?

> Ha ing a nád, s habja felhőhöz ér,
> s szabad kékben a határszéli szél,
> pirosat zúg félig behúnyt szemem,
> s örvénylik álom, idő, végtelen.

> Idő szikrát fog, a perc múltba ég.
> Bár mindennek keresem istenét,
> úgysem találom, s enyém annyi csak
> amennyi bánat-hamuban maradt.

> Virágmanócska jön és rámnevet:
> - Nem érdekelnek már az emberek?
> - Az érdekel, ki tőlük fényt vesz el,
> az a sötét szellemkéz érdekel!

> - mondom, miközben minden kis virág
> meg-megforgatja sziromcsillagát,
> s minden tükörben csillagtánc pezseg,
> s kart karba öltnek tükrös énekek.

> Szépség-tájon féléber életem
> egyszerre könnycsepp és mézszerelem,
> ha illatdúsan száll, siet a rét
> tavaszt imádni Hozzád, Messzeség!

> Fut ezüstlő ér, felhő nádhoz ér.
> Sötét kezektől lélek mit remél?
> A tárgyak mélyén rejtett istenek,
> megremegő fényt kioltó kezek.

> Az idő-vég új fényt lobbant nekem.
> Hull, hull a könnycsepp rád, mézszerelem.
> Ha semmi sem volt, - mi volt igazán?
> Csak ez a rét, szálló álomhazám?

> Csak ez az erdő, gondokkal tele,
> árnyak ijedt-játékos erdeje,
> ahol bagoly huhog, s gurul a hold,
> s meséről sem biztos, hogy mese volt?

> Csak ez a víz, madár-söpörte szél,
> s amit halpikkely-villanás ígér?
> Csak csend, amely ég-forrásból fakad,
> s ragyogtat este csillagfalvakat?

> Csak az a nyár, gyümölcsdal-képzelet?
> /Azt is elvitték sötétlő kezek!/
> Csak őszi, barnán búsongó vidék,
> mit itt-ott enyhít piros, sárga, kék?

> Csak az a tél, hol görbítő fagyok
> feszítnek jéggé hópillanatot,
> amelyben szívmeleg kuckó a vágy,
> mely szívesen kínálja önmagát?

> Csak száll a rét, illat, álom, ima,
> virágmanók szélvitte csillaga...
> Rejtett kezek, kés-istenek. Tudom:
> szépségekben is ott vár gyilkosom.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ