CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
148. oldal

BÍZTATÓ KORTESDALOCSKA

> Szavazz reá! Ez az ember
> szerény és derék.
> Sikkasztott? Csak hétmilliót...
> Néki ez elég!
> ...azaz: nem is sikkasztott ám!
> Túl kemény e szó.
> Csupán mivel el nem számolt -
> az hétmillió.
> Most már, kérem, azzal számol
> megbántottan ő:
> múlt számokkal el sem számol, -
> nos, ez érthető!

> Szavazz reá! Ezt a földet
> ő úgy szereti!
> Arra gondol: másokkal is
> megkedvelteti.
> Hazafiként zeng és közben
> kezében a sár.
> Áldott sárral: szülőfölddel
> sokat eltalál.
> Tele zsebbel, álszent képpel
> végül hazamegy.
> Áll leesik: ez ám példás
> hazaszeretet!

> Szavazz reá! ez az ember
> sohsem hazudik
> ha ágyában álom nélkül
> horkol, aluszik.
> I betűtlen igazságnak
> nagy lovagja Ő!
> Amit hirdet: közéletnek
> tiszta levegő.
> Amit tesz: az hellyel-közzel
> eléggé büdös.
> Kényes orrnak ily közélet,
> lehet, különös.

> Magas lóról szól hozzátok?
> Lovas nemzetem!
> Ilyen érvet Őellene
> ne hozz fel nekem!
> Igaz magyar, lóra termett,
> s nagyon ügyes ám:
> egyszer a ló egyik, másszor
> másik oldalán!
> Egy-két fura filozófus
> szól csak itt vagy ott:
> két oldalon de kétféle
> amit ordított!

> Szavazz reá! Ő az ember,
> aki kell neked!
> Ma Ő sikkaszt, holnap majd te,
> vagy a gyereked...
> Ma zsebedben az Ő keze,
> node kell a hit:
> nagy házban, mint Rókamester,
> lopni megtanít!
> Előttünk az európás
> nagy csilicsali,
> aki ott még nagyobbat csal,
> - az lesz Valaki!

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ