CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
83. oldal

AMERIKA ÁLMA
(Az USÁ-ban 2001 szeptember 11-én történt terrorcselekmények emlékére)

Piros szörnyvirág gyúlt és Bűnbe vájta
karmát a bűn. Amerika világa
sokféle, mégis egy lesz, ha önérdek
vagy látszata vezeti ott a népet.
Ha szól a fanfár - butaságban akkor
egymást öleli az öntelt professzor,
s az utcát seprő. Mind gőggel kiáltja:
- Amerika: ártatlanok világa!
Ítélni fog most a Becsület népe,
a Szent Szabadság keresztesvitéze!

A két torony leomlott. Nos, ha hagyják,
ily tornyokban a világot eladják.
Ezt jól tudom, de fájdalmas a mélység
mikor pusztuló hullásra ítélték
a bűnössel a sok kisember-szolgát,
ki éppen nyomta komputere gombját
vagy fáradt szemmel a képernyőn nézte:
a Nagy Fogásból mi gazdája része,
s feleség, gyermek, ki miben sem vétkes,
jajszót sikolt mélységnek, messzeségnek.

Milyen lehet most Amerika álma?
Olyan álom, mely önmagát belátja?
Én nem hiszem. Álma még gőgös álom,
mely túllép tornyokon, tragédiákon,
s kezét eldugja, volt-kezét, mely egyre,
megannyi most-gyilkosát fegyverezte.
Afgán afgánt irtott, s mosollyal nézte
szakállas Samu Bácsi cowboynépe...

Az Álomban mégis sokféle álom
lángja lobban izzó lélekparázson:
rohamkés villan, vad, kegyetlen kedve
testekbe vág, vietnami gyerekbe,
asszonyba is, és bombák robbanása
elmúlt valóság álombeli mása
...de másnap ébred Amerika Hőse
és nem hiszem, hogy sokáig időzne
a Gondolatnál, s elrontaná napját:
ő tényleg hős - vagy csak annak hazudják?

Ó, sok-sok álom! Szép Los Angelesben
fekete bőrben jár-kél mennyi ember!
„Feketévé” négerből avanzsáltak
/négert mondani nem illő, vigyázat!/,
de piros szín fut a fekete bőrre
mikor gazdáját verik agyba-főbe
fehér rendőrök, - s olykor jön utána
az, ami jött... Ó, Amerika Álma,
e rémképet nem mutatod! Belátom,
nem ilyen kép kell, képmutató Álom...

S talán az is itt-ott magányos álom
része ami távoli láthatáron,
ahol vakít szentnek hitt gyilkos vakság,
s tanktalpak alatt vérzik az Igazság:
Justicia mérlegét újra, s újra
lenyomja titkon Amerika ujja...

Piros tűzszörny, omló tornyok? Egészen
más kell, több kell, hogy önmagába nézzen
az a Nagy Álom: Amerika álma,
sávok, csillagok pénz-parancsvilága,
mely toronyomlás füstjében-tüzében
a saját hasznát keresgeti éppen, -
s kisember-jajtól is profitját várja,
tornyai Tornyán, Amerika Álma!

„Isten áldja Amerikát!” - az ének
e sorával magam is egyetértek,
s hozzáteszem /őszinteség a tisztem/:
ne csupán áldja, és - egy bölcsebb isten...

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ