CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
109. oldal

FANNYVAL MENTEM...

> Fannyval mentem hegyen-völgyön át,
> s e két és féléves leánycsodát

> elnézegettem. Virág madárszemét
> emelte rá kíváncsian, s az ég

> fényein felhőkig szállt el, s tova
> láthatárt szélesítő mosolya.

> A fűzöldre itt-ott egy szarkaláb
> erős kékje rajzolta rá magát,

> s fácán hangja ugrott az útra ki,
> hulltak kotnyeles kis csillagai,

> s újra csend lett. Pókfonálon szaladt
> vadrózsához ezüstlő pillanat,

> s új pillanatban villant dal-tükör:
> benne Fannyka arca tündökölt.

> Bogár ballagott barnán, s az időt,
> időnk szőtték színdús szitakötők,

> s aranydarázs szikrája égetett
> szívünkbe szépségtől fájó sebet.

> Fácánkakas ugrott az útra ki.
> Megnyúltak óriások árnyai,

> s megcsókoltam Fannyt a homlokán,
> s ő nevetett, glóriás Égi Lány,

> s ott ültünk már, csöpp Fannyka, meg én,
> álmodó mesék varázsszőnyegén.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ