CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
63. oldal

AZ ÁLLATKERT

> Az állatkert? Egyszerre messzeség
> és közelség. Félelmetes, de szép.
> Ki nem mondtad, de érezted talán
> mily vágyálom csüng a zsiráf nyakán:
> bár égen túl nyúlna e furcsa nyak,
> nem egyszerűen be az űrbe csak,
> nem oda, ahol száll az űrhajó,
> hanem ahol az égi bűn-lakó,
> almás éden, csaló, édes mese,
> legendák aranyszőke gyermeke...

> A viziló meg... kövér bácsikák
> ülnek szemében, mindegy-víz-világ,
> csak sör legyen, jó hideg, rajta hab,
> pörkölt, kenyér, lecsapott kártyalap,
> egyhitű hit, csak zsebben pénz legyen,
> az ember úgyis várni kénytelen.

> Félelmetes mind... az orangután
> nem okosan néz ránk és nem bután,
> úgy néz, ahogy az élet néz s megy el
> az évekkel, mint kit nem érdekel
> az a világ, ketrecen túli, vad,
> szabad fákkal a csillagok alatt
> ... vagy nincs is már ilyen vagy meglehet,
> hogy most "kutyákkal őrzött terület"...

> Az elefánt meg? Óriás bohóc,
> akit ormánnyal csúfolt ki a sors,
> lenéz a felnőtt, gyermek kinevet
> vagy megcsodál, perecet odavet,
> de hányan, hányan, csak megriadunk,
> roppant testében látjuk önmagunk,
> erőnket, mely, mint övé, hasztalan
> vagy torz mutatvány lesz minduntalan.

> A krokodil? Szürke páncélja tág:
> belefér egész középkor-világ,
> rádmerednek álszent hüllőszemek,
> s szól hatalmas állkapocs-üzenet,
> hogy ő őriz csak békét, igazat,
> Folyót, melyet csak szeretni szabad...
> Az állatkert? Szép s ijesztő szemek.
> A barnamedve koldul, kéreget.
> Rikolt a "showman", lármás papagáj,
> tarkatollú, hazug újságkirály,
> kenguru néz ki bús-erszényesen,
> erszénye van, de pénze sohasem,
> a strucc - szélhámos, ezt-azt eladott -
> most gőgös nyakú: megtollasodott...

> Az állatkert? Keretben önmagunk.
> Látványos bú. Csalódott igazunk.
> Majompofák, pofátlan jópofák.
> Tudósképű, öntelt pojácaság.
> Szórakozunk? Nos, erről hallgatok.
> S hogy szórakoznak-e az állatok?
> Kötve hiszem, mert rácsos pillanat
> mikor rabokra nyit szemet a rab...

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ