CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
130. oldal

ÓPERENCIÁS

> A tenger, az az Óperenciás,
> egyszer hullámhegyekkel óriás,

> máskor meg csend szikrázik rajta fel,
> s a végtelenbe csillagot terel.

> Tükrös szeme száz égen átragyog,
> majd ijesztően vaksötét, halott.

> Hal népe úszik, úszik, s múltba hal,
> úgy mint minden: a vágy, dal, diadal.

> Partjáig értem s értem: életem
> lényege az, hogy mind lényegtelen -

> a vágy, a dal, vereség, diadal,
> s a fény is, mely sötét lesz oly hamar,

> a kérdés, mely oly fontos volna, de
> a válasz rá rejtély, titok, mese,

> s bár tükrös szem száz égen átragyog,
> marad a vég: a vaksötét, halott,

> s minket lenéző gúnyos hallgatás,
> a gőgös-mesés Óperenciás.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ