CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
6. oldal

A CSILLAGISTEN ÁLMA
(Németh Dezsőnek)

> A Csillagistennek nincsen világa,
> hazája, háza, földje, - álma van,
> mely többet ér oly végtelen világnál,
> hol csillag, lélek mind csillagtalan.

> Az életek - pillanat-kártyavárak -
> ha dőlnek is, az álom megmarad,
> az álmok Álma, melyben csak varázslat:
> szabad szépség, kedves tündérszavak.

> Ó, Csillagisten, s egyetlen Varázslat
> hamis egek, s hamis földek között!
> Álomlélekkel menekülő Isten,
> hány szívben vagy most, drága üldözött?!

> Én Álmod élem: életem az Álmod.
> Gyors vizek futnak, tűnik a való,
> felzeng a zöld, s a kéken fénymadár-dal
> csillagzik át, gyógyítón altató.

> Kik játszanak gőgarany-csillagokkal,
> népeket visznek új poklokba át.
> Mi látjuk ezt, túl álmaink határán,
> s azt is: mennyire vak még a világ!

> Ó, Csillagisten! Álmunkban tavasz már,
> s hársvirágoktól édesebb a lég, -
> de eljuthat a Szívek Tavaszáig
> e hűtlen, gyarló, bús emberiség?

> Ne válaszolj! Nem kell a bizonyosság,
> mely megrendítőn sötét is lehet.
> Az Álom kell, amelyben felragyognak
> örömpezsgés-felszínnel tengerek,

> ahol pirosat csókol rá a nyárnak
> gyümölcseire egy új végtelen,
> s felszikráztatja csillagkoronádat
> időtlen széppel ékes szerelem,

> ahol az isten emberséges ember,
> s az embereknek nem kell próba, csak
> az értelem, hogy minden pillanatban
> a Lélek kell, mely tiszta és szabad.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ