CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
90. oldal

TANÍTVÁNYOK

A Nagy Hegyről tanácsok el nem érnek
a völgybe le. Lent sunyít a Jelen,
és igazságról szónokolgat egyre
dísz-tolvajhad és torz történelem.

A tanítványok? Sokfélék. A jámbor
talán hiszi, hogy jobb lett a világ.
A Nagy Hegyen majd, ha elér odáig,
látja didergő tegnap-csillagát.

Egy másik meg számol, apró ezüstpénzt.
Szavára hamis nyáj-visszhang felel.
Jó vásárt vél, de eljöhet a holnap,
s rádöbben: lelkét, s olcsón adta el.

Más behúzódik gyermek-önmagába.
Ajtót, ablakot gondosan bezár.
Kint Uncle Sam Úr szivarozik, pofázik,
s hitvány eszmékkel telt minden bazár.

A Nagy Hegyről tanácsok el nem érnek
a völgybe le. Fent elmúlt életem.
A kőtáblákra rá-ránéz egy csillag.
Lent csak sötét a völgyi szíveken.

Ha nem is várlak, égi szárnyú Angyal,
annyi biztos: a völgybe nem megyek.
A Nagy Hegyen hazám, e gőgös Nincsen.
Csillagfény mellett itt temessetek.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ