CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
75. oldal

OLYKOR EGY UTCA...

Olykor egy utca jön, szemedbe néz
és fájni kezd a széthulló Egész:
mit ismerősnek hittél - idegen,
s bánat üldögél kopott köveken.

Olykor egy arc hozza volt-ban hagyott
rokon arcát, aki régen halott,
s most szánod őt, kire akkor idő
nem jutott, bár várta a temető.

Olykor egy élet életedre néz,
de este van már, csak legyint a kéz,
s dúdolgatják lemondó dallamok:
halandók mind a halhatatlanok.

Olykor a holdfény árnyra ráhajol,
s egy titok zárja nyílik valahol,
de a Titok bezártan ottmarad,
s szétrebbennek a félbetört szavak.

Olykor egy csillag szépséget ragyog:
öröklétet érő pillanatot,
de földi szívhez el nem ér soha
Csillagistenek égi mosolya.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ