CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
137. oldal

A KÖLTŐ

> Fényből, árnyékból megteremthet
> sok mindent, - de Őt soha senki:
> égő Nincsből, gyúlt képzeletből
> a Költő önmagát teremti.

> Meglátja mit nem lát az ember
> szélén világtalan Világnak,
> mivel szeme a fájdalomba
> igazság-mélyig beleláthat.

> Nem költő az, akit zajongón
> ünnepelnek pillanat-népek,
> gazdagok vállonveregetnek,
> s dícsérnek ostoba szegények.

> Nézz szét: a Világ már csak bordély,
> ahol szenny vár a sok bolondra,
> rossz ízlések rabszolgaháza.
> Robban a Nagy Üzlet, a bomba.

> A Költő mindig csak Kereszten,
> akkor is, ha a kereszt - Csillag:
> csordul a vér, piros szabadság
> szívmély-szépségekre tanítgat.

> Sakálfogak a pillanatnak
> mohón-villanón nekiesnek.
> Hitetlen hit lett álszent szentség.
> Minek hát Csillagok, Keresztek?

> Szívemben - s hányban? - mégis-mégis
> mit egykor tanítottál, itt benn,
> Csillagkereszt, Költő, Szabadság,
> gyönyörű Nincs, esengő isten.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ