CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
68. oldal

A MIKULÁS

A Mikulás? Piros táncfényű álom,
kucsmás öröm, kedvesen dörmögő,
s lassan szakállas, bajszos téli fákon
sötétté olvad fehérlő idő.

Gyermekkorban az ablakokra néztem
és rajtuk át, s azt gondoltam: talán
mind, ami nincs, csillagcsokor-varázslat,
van végtelen táj véges asztalán.

Lehet: van is. Lennie kell, különben
nincs is titok, s az útnak búja van:
szabályos út szabálytalant szeretne,
a végtelenbe veszni, úttalan.

Ó, Mikulás, jó öreg, hullt színekből
és hangokból míg összeáll csodád,
hol vagyunk már a hajszolt holnapokban!
Fáradt jelenből hajlunk múltba át.

Nem gyermekkorba kívánkozom vissza,
csak felnőttként rejtélyed keresem,
múlt öröm, havas, piros táncú szépség, -
s fehér időd búcsúzó szívemen.

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ