CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | FÉNYKÉPALBUM | IMPRESSZUM

LELKES MIKLÓS - A SZÉPSÉG CSILLAGA
79. oldal

HOLLAND KISVÁROS

Egy holland városkában jártam.
Körülvettek kis kedves kertek.
Bennük bronz törpék vigyorogtak.
Megszűrt égen csillag merengett.

Közel jött hozzám tiszta távol,
de titok ingott félsötéten,
s majdnem beszélt fehér madárnak
egy csatorna döglött vizében.

Valóság, s fikció volt - együtt.
Rododendron kigyúlt virága
tűzdelt tüzet hollandus lelkű,
ismerősen-idegen nyárra.

Az ablakokon nem volt függöny.
Illetlen dolog, de benéztem:
könyvtárakat láttam, meg konyhát.
Mind rendezett volt, csodaszépen.

Valóság volt mindez - és látszat.
Hold hunyorított holnemvoltban:
itt is hoz fekete meséket
az élet, habár díszdobozban.

Mosolyogtam, mert furcsaság volt
nekem, a rendetlen magyarnak,
e rendezetten csinos élet.
El-elragyogott egy-egy ablak.

Rododendron illatot öntött
kimért-csendű kis fiolákba,
s máris vitt mélység - vagy magasság? -
mérföldtengeren-túl hazámba,

mely tornyot épít gyűlöletből,
most is, ahogy mindeddig tette,
de közben szemforgatós játék
apellálgat a szeretetre,

ahol a gazdag félbarom már,
s a szegénynél hülyítő gond van.
Persze, itt sem lehetnék boldog,
e szépszalagos díszdobozban...

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ